CELEX: 32016D0217(01)
Language: mt
Date: 2016-02-11 00:00:00
Title: Deċiżjoni ta’ Implimentazzjoni tal-Kummissjoni tal-11 ta’ Frar 2016 li tadotta d-deċiżjonijiet ta’ importazzjoni tal-Unjoni għal ċerti sustanzi kimiċi skont ir-Regolament (UE) Nru 649/2012 tal-Parlament Ewropew u tal-Kunsill u temenda d-Deċiżjonijiet tal-Kummissjoni 2005/416/KE u 2009/966/KE

17.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 61/5
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-11 ta’ Frar 2016
   li tadotta d-deċiżjonijiet ta’ importazzjoni tal-Unjoni għal ċerti sustanzi kimiċi skont ir-Regolament (UE) Nru 649/2012 tal-Parlament Ewropew u tal-Kunsill u temenda d-Deċiżjonijiet tal-Kummissjoni 2005/416/KE u 2009/966/KE
   (2016/C 61/06)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 649/2012 tal-Parlament Ewropew u tal-Kunsill tal-4 ta’ Lulju 2012 dwar l-esportazzjoni u l-importazzjoni ta’ sustanzi kimiċi perikolużi (1), u b’mod partikolari t-tieni subparagrafu tal-Artikolu 13(1) tiegħu,
   Wara li kkonsultat mal-Kumitat stabbilit bl-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (2),
   Billi:
   
               (1)
            
            
               Skont ir-Regolament (UE) Nru 649/2012, il-Kummissjoni għandha tiddeċiedi, f’isem l-Unjoni, jekk għandhiex tippermetti l-importazzjoni fl-Unjoni ta’ kull sustanza kimika li hija suġġetta għall-proċedura tal-kunsens infurmat minn qabel (PIC), jew le.
            
         
               (2)
            
            
               Il-Programm tan-Nazzjonijiet Uniti għall-Ambjent (UNEP) u l-Organizzazzjoni tal-Ikel u l-Agrikoltura tan-Nazzjonijiet Uniti (FAO) inħatru sabiex jipprovdu s-servizzi ta’ segretarjat għat-tħaddim tal-proċedura PIC stabbilita bil-Konvenzjoni ta’ Rotterdam dwar il-Proċedura tal-Kunsens Infurmat minn Qabel għal Ċerti Sustanzi Kimiċi u Pestiċidi Perikolużi fil-Kummerċ Internazzjonali (“il-Konvenzjoni ta’ Rotterdam”), li ġiet approvata bid-Deċiżjoni tal-Kunsill 2006/730/KE (3).
            
         
               (3)
            
            
               Il-Kummissjoni, filwaqt li taġixxi bħala awtorità maħtura komuni, hi obbligata tressaq id-deċiżjonijiet ta’ importazzjoni dwar is-sustanzi kimiċi li huma suġġetti għall-proċedura PIC lis-Segretarjat tal-Konvenzjoni ta’ Rotterdam (“is-Segretarjat”), f’isem l-Unjoni u l-Istati Membri tagħha.
            
         
               (4)
            
            
               Is-sustanza kimika metamidofos ġiet miżjuda, bħala pestiċida, mal-Anness III tal-Konvenzjoni ta’ Rotterdam, bid-Deċiżjoni RC 7/4 tas-seba’ laqgħa tal-Konferenza tal-Partijiet. Dan jirrikjedi li kull parti tippreżenta risposta dwar l-importazzjoni lis-Segretarjat għall-inklużjoni tal-metamidofos bħala pestiċida. Il-lista eżistenti ta’ formulazzjonijiet ta’ pestiċidi serjament perikolużi (formulazzjonijiet likwidi li jinħallu li jaqbżu s-600 g ta’ ingredjent attiv/l) li fihom il-metamidofos fl-Anness III, se titħassar, inklużi r-risposti dwar l-importazzjoni ppreżentati għal dik l-entrata. Il-Kummissjoni rċeviet informazzjoni dwarhom mis-Segretarjat, fil-forma ta’ dokument ta’ gwida għad-deċiżjonijiet. Skont ir-Regolament (KE) Nru 1107/2009 tal-Parlament Ewropew u tal-Kunsill, il-metamidofos ma tistax titqiegħed fis-suq u tintuża bħala kostitwent ta’ taħlitiet li jaġixxu bħala prodotti għall-protezzjoni tal-pjanti (4).
            
         
               (5)
            
            
               Jintħtieġ li jiġu emendati d-deċiżjonijiet preċedenti dwar l-importazzjoni marbuta mas-sustanzi kimiċi DDT u l-ossidu tal-etilen sabiex jirriflettu t-tkabbir tal-Unjoni fl-1 ta’ Lulju 2013 kif ukoll sabiex iqisu l-iżviluppi regolatorji fl-Unjoni minn mindu ġew adottati dawk id-deċiżjonijiet.
            
         
               (6)
            
            
               It-tqegħid fis-suq u l-użu tal-ossidu tal-etilen skont ir-Regolament (UE) Nru 528/2012 tal-Parlament Ewropew u tal-Kunsill (5) huma limitati għal qasam speċifiku wieħed skont ir-Regolament ta’ Delega tal-Kummissjoni (UE) Nru 1062/2014 (6). Konsegwentement, l-importazzjonijiet huma permessi biss għal dak l-użu speċifiku. L-Istati Membri jistgħu jiddeċiedu jekk jawtorizzawx dak l-użu, fit-territorju tagħhom, permess skont ir-Regolament (UE) Nru 528/2012.
            
         
               (7)
            
            
               Il-produzzjoni, it-tqegħid fis-suq u l-użu ta’ DDT, kemm jekk waħedha, fi preparazzjonijiet jew bħala kostitwent ta’ oġġetti, huma pprojbiti fl-Unjoni Ewropea skont ir-Regolament (KE) Nru 850/2004 tal-Parlament Ewropew u tal-Kunsill (7).
            
         
               (8)
            
            
               Id-deċiżjoni ta’ importazzjoni dwar il-metamidofos għandha tiġi adottata u d-Deċiżjonijiet tal-Kummissjoni 2005/416/KE (8) u 2009/966/KE (9) għandhom jiġu emendati skont dan.
            
         IDDEĊIDIET KIF ĠEJ:
   Artikolu 1
   Id-deċiżjoni dwar l-importazzjoni tal-metamidofos stabbilita fil-formola għar-risposta dwar l-importazzjoni mogħtija fl-Anness I, hija adottata.
   Artikolu 2
   Id-deċiżjoni dwar l-importazzjoni tal-ossidu tal-etilen kif stabbilit fl-Anness II tad-Deċiżjoni 2009/966/KE qed tinbidel bid-deċiżjoni dwar l-importazzjoni għall-ossidu tal-etilen stabbilita fil-formola għar-risposta dwar l-importazzjoni fl-Anness II ta’ din id-Deċiżjoni.
   Artikolu 3
   Id-deċiżjoni dwar l-importazzjoni tad-DDT kif stabbilit fl-Anness I tad-Deċiżjoni 2005/416/KE qed tinbidel bid-deċiżjoni dwar l-importazzjoni għad-DDT stabbilita fil-formola għar-risposta dwar l-importazzjoni fl-Anness III ta’ din id-Deċiżjoni.
   
      Magħmul fi Brussell, il-11 ta’ Frar 2016.
      
         
            Għall-Kummissjoni
         
         Karmenu VELLA
         
            Membru tal-Kummissjoni
         
      
   
   
      (1)  ĠU L 201, 27.7.2012, p. 60.
   
      (2)  ĠU L 396, 30.12.2006, p. 1.
   
      (3)  Id-Deċiżjoni tal-Kunsill 2006/730/KE tal-25 ta’ Settembru 2006 dwar il-konklużjoni, f’isem il-Komunità Ewropea, tal-Konvenzjoni ta’ Rotterdam dwar il-Proċedura għall-Kunsens Infurmat bil-Quddiem għal ċerti kimiċi u pestiċidi perikolużi fil-kummerċ internazzjonali (ĠU L 299, 28.10.2006, p. 23).
   
      (4)  Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).
   
      (5)  Ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (ĠU L 167, 27.6.2012, p. 1).
   
      (6)  Ir-Regolament ta’ Delega tal-Kummissjoni (UE) Nru 1062/2014 tal-4 ta’ Awwissu 2014 dwar il-programm ta’ ħidma għall-evalwazzjoni sistematika tas-sustanzi attivi bijoċidali kollha li jeżistu fil-prodotti bijoċidali msemmijin fir-Regolament (UE) Nru 528/2012 tal-Parlament Ewropew u tal-Kunsill (ĠU L 294, 10.10.2014, p. 1).
   
      (7)  Ir-Regolament tal-Parlament Ewropew u tal-Kunsill (KE) Nru 850/2004 tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).
   
      (8)  Deċiżjoni tal-Kummissjoni 2005/416/KE tad-19 ta’ Mejju 2005 li taddotta d-deċiżjonijiet tal-Komunità dwar l-importazzjoni tal-kimiċi skont ir-Regolament (KE) Nru 304/2003 tal-Parlament Ewropew u tal-Kunsill u li temenda d-Deċiżjonijiet 2000/657/KE, 2001/852/KE u 2003/508/KE (ĠU L 147, 10.6.2005, p. 1).
   
      (9)  Deċiżjoni tal-Kummissjoni 2009/966/KE tat-30 ta’ Novembru 2009 li tadotta deċiżjonijiet Komunitarji dwar l-importazzjoni tas-sustanzi kimiċi skont ir-Regolament (KE) Nru 689/2008 tal-Parlament Ewropew u tal-Kunsill u li temenda d-Deċiżjonijiet 2000/657/KE, 2001/852/KE, 2003/508/KE, 2004/382/KE u 2005/416/KE (ĠU L 341, 22.12.2009, p. 14).
   
      ANNESS I
      Deċiżjoni dwar l-importazzjoni għall-metamidofos
      
         
      
         
      
         
   
   
      ANNESS II
      Id-deċiżjoni riveduta dwar l-importazzjoni għall-ossidu tal-etilen
      
         
      
         
      
         
      
         
   
   
      ANNESS III
      Id-deċiżjoni riveduta dwar l-importazzjoni għad-DDT